ವಲಸಿಗರಿಗೆ ವೀಸಾ: ದೇಶಗಳ ಆಧಾರದಲ್ಲಿದ್ದ ಮಿತಿ ರದ್ದು ವಾಷಿಂಗ್ಟನ್: ಉದ್ಯೋಗ ಅರಸಿ ಅಮೆರಿಕಕ್ಕೆ ಬರುವವರಿಗೆ ವೀಸಾ ನೀಡುವಾಗ, ದೇಶಗಳ ಆಧಾರದಲ್ಲಿ ವೀಸಾ ಸಂಖ್ಯೆಗೆ ಹೇರಿದ್ದ ಮಿತಿಯನ್ನು ತೆಗೆದು ಹಾಕುವ ಮಸೂದೆಗೆ ಅಮೆರಿಕದ ಸೆನೆಟ್ ಸರ್ವಾನುಮತದ ಅಂಗೀಕಾರ ನೀಡಿದೆ. ಕುಟುಂಬ ಆಧರಿಸಿ ವೀಸಾ ನೀಡಲು ಈ ಮಸೂದೆ ಅವಕಾಶ ಕಲ್ಪಿಸಲಿದೆ. ಇದರಿಂದ, ಅಮೆರಿಕದಲ್ಲಿ ನೆಲೆಸಿ, ಗ್ರೀನ್ ಕಾರ್ಡ್ ನಿರೀಕ್ಷೆಯಲ್ಲಿರುವ ಸಹಸ್ರಾರು ಜನ ಭಾರತೀಯರಿಗೆ ಅನುಕೂಲವಾಗಲಿದೆ. ಎಚ್1ಬಿ ವೀಸಾದಡಿ ಅಮೆರಿಕದಲ್ಲಿರುವ ಭಾರತ ಮೂಲದ ಐಟಿ ಉದ್ಯೋಗಿಗಳು ಗ್ರೀನ್ ಕಾರ್ಡ್ಗಾಗಿ ದಶಕಗಳಿಂದ ಕಾಯುತ್ತಿದ್ದಾರೆ. 2019ರ ಜುಲೈ 10ರಂದು ಹೌಸ್ ಆಫ್ ರೆಪ್ರೆಸೆಂಟೇಟಿವ್ನಲ್ಲಿ ಈ ಮಸೂದೆಯನ್ನು ಅಂಗೀಕರಿಸಲಾಗಿತ್ತು. ಈ ಮೊದಲು, ವಿತರಣೆ ಮಾಡಲು ಲಭ್ಯವಿರುವ ಒಟ್ಟು ವೀಸಾಗಳ ಪೈಕಿ ಪ್ರತಿ ದೇಶಕ್ಕೆ ಶೇ 7ರಷ್ಟು ವೀಸಾಗಳನ್ನು ನೀಡಲು ಮಿತಿ ಹೇರಲಾಗಿತ್ತು. ಅಂಗೀಕೃತ ಮಸೂದೆಯಂತೆ ಈ ಮಿತಿಯನ್ನು ಶೇ 15ಕ್ಕೆ ಹೆಚ್ಚಳ ಮಾಡಲಾಗಿತ್ತು.